Obama,Romney, vizione të ngjashme për politikën e jashtme
Megjithatë Presidenti Obama dhe zoti Romney kanë çështje për të cilat nuk bien dakord
Ndërsa votuesit në Shtetet e Bashkuara përgatiten të hedhin votën në zgjedhjet 6 nëntorit, njerëzit në gjithë botën po presin të shohin ndikimin e rezultatit në botë. Korrespondentja e Zërit të Amerikës Suzanne Presto sjell pikëpamjet e Presidentit Barack Obama dhe rivalit të tij republikan Mitt Romney për diplomacinë dhe politikën e jashtme. Kandidatët presidencialë ofruan vizione të ngjashme për rolin e Shteteve të Bashkuara në çështjet globale gjatë debatit të tyre të fundit. Shtetet e Bashkuara mund të duket më të prirura ushtarakisht nën zotin Romney, thotë Daniel Serwer i Fakulktetit për Studimet Ndërkombëtare të Universitetit Johns Hopkins në Uashington. Zoti Romney ka premtuar të rrisë shpenzimet për mbrojtjen nëse zgjidhet. Por ai është në një mendje me zotin Obama për planet për të tërhequr forcat luftarake nga Afganistani nga fundi i vitit 2014. Ata janë gjithashtu në një mendje për përdorimin e sanksioneve për të mos lejuar Iranin të sigurojë një armë bërthamore dhe ata thonë se goditjet ushtarake janë një alternativë për të përballuar atë kërcënim. Të dy kandidatët janë angazhuar të mbështesin Izraelin në rast sulmi. Zoti Romney ka thënë se nëse zgjidhet, udhëtimi i tij i parë diplomatik do të ishte në Izrael. Ai la të kuptohej se zoti Obama e ka fyer shtetin hebre. Zoti Obama u kundëropërgjigj duke thënë se debati mbahej në prag të stërvitjes së përbashkët më të madhe ushtarake mes Shteteve të Bashkuara dhe Israelit. Në përgjithësi, kandidatët ofrojnë propozime të ngjashme të politikës së jashtme, thotë analisti Serwer. Forcat siriane të sigurisë dhe luftëtarët e opozitës kanë luftuar kundër njëri-tjetrit që kur filloi kryengritja kundër Presidentit Bashar al-Assad filloi në mars të vitit 2011. Zoti Romney është në favor të furnizimit me armë të rebelëve. Presidenti Obama ka një qëndrim më të përmbajtur. Presidenti Obama që fitoi çmimin Nobel të paqes në vitin 2009 do të ketë një mision personal nëse rizgjidhet, thotë analisti politik Robert Gutman. Kina është një çështje me rëndësi për zotin Romney. Ai thotë se do ta quajë Kinën një “manipulatore të monedhës”, një përacktim që mund të sjellë sanksione. Zoti Gutman thotë se përvoja e kandidatit republikan në biznes mund të ketë ndikim tek mënyra e tij e udhëhqjes. Analistët thonë se votuesit janë më të shqetësuar për çështjet e brendshme, si ekonomia, sesa planet e politikës së jashtme.